মাইনাস ডিগ্রিতে শুট করাটা যদি একটা চ্যালেঞ্জ হয়, তা হলে বাস্তবসম্মত লুক তৈরি করাও একটা চ্যালেঞ্জ বইকী। ‘‘আমার কাছে রেফারেন্স হিসেবে ছিল ইতিহাস বই। তা ছাড়া রমেন্দ্রনারায়ণ রায়ের ছবি ছিল। সুতরাং খুব সমস্যা হয়নি। যে ধরনের সন্ন্যাস পর্বে উনি ছিলেন, সেটার যতটা কাছাকাছি যাওয়া যায় চেষ্টা করেছি। তার পরে নিজেদের কল্পনা তো আছেই,’’ বলছিলেন সৃজিত। ভাওয়াল কেসের যে সব নথিপত্র আছে, তাতে রমেন্দ্রনারায়ণের চেহারার স্পষ্ট বর্ণনা রয়েছে। লুক ডিজ়াইন করার সময়ে সেটা খুবই কাজে দিয়েছিল, আরও জানালেন সৃজিত। যিশুর মেকআপ করেছেন সোমনাথ কুণ্ডু। ঘণ্টা দুয়েক লাগত সন্ন্যাসী পর্যায়ের লুক তৈরি করতে। যিশুর বৃদ্ধ বয়সের চেহারার মেকআপও সময়সাপেক্ষ ছিল। সিকিম ছাড়াও শুটিং হয়েছে রাজস্থান, বারাণসী, মুর্শিদাবাদ এবং কলকাতায়।